text: Que vaurroit que plus vous diroie ?
   Tant d'onnour, de feste et de joie
   Folio63r
   Li firent qu'il en i couvint.
   V jours devant la feste vint
   Li rois Carmans, ne plus ne mains,
   Et sachiez bien que puis ne ains
   Ne fu nus rois plus liement
   Receüs, ne plus grandement,
   Qu'il fu le jour que il vint là.
   Parmi Sebile chevaucha,
   Et Cléomadès l'adestroit.
   De dras d'or et de soie estoit
   La cité couverte et parée.
   Mainte dame bien acesmée
   Et mainte damoisele aussi
   I ot, le jour que je vous di.
   PageV02P221
   Tant ot de richece en tous lieus,
   Que, s'uns hom eüst C mil ieux,
   Se fussent il tout encombré
   De veöir la très grant plenté
   De coronnes et de fremaus,
   Et de cercles d'or à esmaus,
   Et de gent de très noble atour
   Çà et là, devant et entour.
   De richece tant i avoit,
   C'on esmerveillier s'en povoit.
  